पटना Live डेस्क। NDA के घटक दल रालोसपा के राष्ट्रीय अध्यक्ष सह केंद्रीय मंत्री उपेंद्र कुशवाहा को उनके ही संसदीय क्षेत्र काराकाट में न केवल विरोध का सामना करना पड़ा बल्कि ग्रामीणों ने काला झंडा दिखाया है। हद तो तब हो गई जब गुस्साए ग्रामीणों द्वारा मंत्री जी की गाड़ी को घेरकर उनके खिलाफ जमकर नारेबाजी भी की। ये तमाम वाकयात और विरोध उपेंद्र कुशवाहा के लोकसभा क्षेत्र काराकाट के परसर गांव का है। बताया जाता है कि परसर गांव का मध्य विद्यालय भवन काफी जर्जर है। हालात लगातार बद से बदतर होते जा रहे है और किसी दिन बड़ा हादसा हो सकता है। इसको लेकर गाँववालों ने कई बार जनप्रतिनिधियों और अधिकारियों से गुहार लगा चुके हैं। लेकिन, अब तक कोई सुनवाई नही हुई है। जब कोई सुनने को तैयार नहीं हुआ और ग्रामीणों को पता चला कि उनके स्थानीय सांसद आ रहे हैं तो आज काला झंडा लेकर सड़क पर उतर आए और अपने सांसद की गाड़ी घेर ली और जमकर नारेबाजी करने लगे।बाद में खुद उपेंद्र कुशवाहा ने विरोध कर रहे लोगों से बात की तथा उनकी समस्याएं सुनी। स्थानीय सांसद और केंद्रीय मानव संसाधन राज्यमंत्री उपेंद्र कुशवाहा ने ग्रामीणों से कहा कि विद्यालय के जर्जर हालत होने की सूचना किसी ने अभी तक उन्हें नहीं दी थी। जल्द ही जर्जर विद्यालय का भवन ठीक करा दिया जाएगा। मंत्री के आश्वासन के बाद लोग माने, तब जाकर केन्द्रीय मंत्री उपेंद्र कुशवाहा वहां से निकल पाए।